Rikke Hvilshøj (V), 2005-05-12:
Jeg vil gerne indledningsvis slå fast, at regeringen er enig i de grundlæggende hensyn bag beslutningsforslaget.
Udlændinge, der virker her i landet i en længere periode som religiøse forkyndere, og navnlig dem, der arbejder med en konkret menighed, skal have en forståelse for det danske samfund.
Vi skal give frihed til religionsudøvelsen og ikke blande os i, hvad der forkyndes.
Det giver dem et særligt ansvar, og derfor bør de kende noget til den måde, vort samfund fungerer på, og de bør respektere de grundlæggende værdier i et demokratisk samfund.
Det vil også være en stor fordel, hvis de kan kommunikere på dansk.
Regeringen har da også allerede gennemført flere initiativer i forhold til religiøse forkyndere.
Regeringen har i udlændingeloven stillet krav om dokumentation for relevant baggrund eller uddannelse samt et værdighedskrav som betingelse for opholdstilladelse som religiøs forkynder.
Mulighederne for at inddrage en udenlandsk religiøs forkynders opholdstilladelse er styrket i tilfælde, hvor den religiøse forkynder i sit virke handler eller ytrer sig på en måde, der er til skade for grundlæggende demokratiske principper.
Dertil kommer, at der er indført et krav om danskkundskaber, idet præster for at opnå vielsesbemyndigelse skal kunne kommunikere med danske myndigheder.
Den 18. april havde jeg et møde med forskellige imamer, der arbejder med muslimske menigheder i Danmark, og flere pegede på, at det er et problem, at religiøse forkyndere kommer til Danmark fra andre lande og opholder sig her nogle få år uden at lære sproget eller samfundet at kende.
Selv om regeringen allerede har gjort en del, er vi derfor positive over for at gøre mere.
Regeringen er således enig i beslutningsforslagets hensigt, og regeringen vil derfor gerne bidrage til, at udenlandske religiøse forkyndere, der skal virke i Danmark i en længere periode, har det fornødne kendskab til dansk sprog og danske samfundsforhold som forudsætning for deres virke her i landet.
Den personkreds, vi taler om, er udlændinge, der efter udlændingelovens § 9 f, stk. 1, nr. 1, får ophold som religiøse forkyndere med ansvar over for en konkret menighed i Danmark.
Derimod skal missionærer, f.eks. mormoner fra USA, og medlemmer af ordenssamfund, f.eks. katolske nonner, ikke være omfattet af kravet, der for dem er irrelevante.
De religiøse forkyndere er en persongruppe, som ikke er omfattet af integrationsloven og dermed det almindelige introduktionsprogram for udlændinge.
Og sådan skal det også være fremover.
Socialdemokraternes beslutningsforslag indeholder forskellige uklarheder, bl.a. hvorvidt religiøse forkyndere skal omfattes af integrationsloven eller skal tilbydes et særligt program uden for lovens rammer.
Regeringen mener umiddelbart, hverken at religiøse forkyndere bør omfattes af integrationsloven, eller at de bør tilbydes et helt nyt særskilt program, og det er den væsentligste grund til, at regeringen ikke kan støtte Socialdemokraternes beslutningsforslag, som det foreligger.
Regeringen har imidlertid længe haft overvejelser, der går i samme retning som beslutningsforslaget.
Vi vil således gerne undersøge mulighederne for at stille som betingelse for meddelelse og forlængelse af opholdstilladelser efter udlændingelovens § 9 f, stk. 1, nr. 1, at de religiøse forkyndere deltager i danskuddannelsen efter lov om danskuddannelse til voksne udlændinge.
Danskuddannelsen indeholder både sprogog samfundsundervisning, herunder undervisning i grundlæggende værdier.
Der synes således ikke at være behov for at udarbejde et nyt særligt program alene for forkyndere.
Hvordan ordningen kan skrues sammen, vil vi se nærmere på, inden vi eventuelt udarbejder et lovforslag.
Men det er vigtigt at være opmærksom på, at der er mange udenlandske religiøse forkyndere, som allerede er i Danmark, og som måske er her på et helt andet opholdsgrundlag, f.eks. som flygtninge, og regeringen vil derfor også overveje muligheden af at lade disse forkyndere omfatte af et undervisningstilbud i det omfang, de har behov for det.
Lad mig afslutningsvis konkludere, at regeringen ikke kan støtte beslutningsforslaget i dets foreliggende form.
Der ligger en invitation fra mig.
Den invitation ligger der.
Til spørgsmålet om økonomien i det har vi jo allerede meddelt, at vi er villige til at sætte penge af til det.
Selvfølgelig er vi det.
Det siger vi i vores oplæg, og vi har også sat kroner og øre på det største økonomiske satsområde.
Jeg vil så også advare imod, at det kommer til at handle om en eller anden konkurrence om, hvem der kan afsætte den mest anselige sum på det her område, for det handler ikke kun om penge.